b'\n_START_ARTICLE_\nUrbana (pla\xc4\x8dilna kartica)\n_START_PARAGRAPH_\nUrbana je brezkontaktna enotna mestna kartica slovenskega mesta Ljubljana. Omogo\xc4\x8da brezgotovinsko pla\xc4\x8dilo ter identifikacijo uporabnika. Temelji na RFID tehnologiji. Ljubljana je med prvimi mesti v Evropi, ki uvaja enotno pla\xc4\x8devanje mestnih storitev.\n_START_SECTION_\nRaz\xc5\xa1irjenost\n_START_PARAGRAPH_\nTrenutno je kartico mo\xc5\xbeno uporabljati za pla\xc4\x8dilo vo\xc5\xbeenj na ljubljanskih mestnih avtobusih, vo\xc5\xbenjo z vzpenja\xc4\x8do na Ljubljanski grad, vo\xc5\xbenjo s turisti\xc4\x8dnim vlakcem in z ladjico, storitve Mestne knji\xc5\xbenice Ljubljana, izposojo koles ter parkirnino na belih conah in parkiri\xc5\xa1\xc4\x8dih v upravljanju Javnega podjetja Ljubljanska parkiri\xc5\xa1\xc4\x8da in tr\xc5\xbenice. Trenutno je mo\xc5\xbeno kartico uporabljati tudi za pla\xc4\x8dilo vstopnine v kulturne ustanove v mestu, med katere sodi vrsta muzejev, \xc5\xbdivalski vrt, Botani\xc4\x8dni vrt, Arboretum, ipd.\n_START_SECTION_\nUporaba\n_START_PARAGRAPH_\nUrbana prina\xc5\xa1a najve\xc4\x8dje spremembe pri pla\xc4\x8devanju storitev mestnega potni\xc5\xa1kega prometa. S kartico je uveden sodoben elektronski pla\xc4\x8dilni sistem, ki omogo\xc4\x8da brezpla\xc4\x8dno prestopanje v roku 90 minut od pla\xc4\x8dila prve vo\xc5\xbenje. Kartica se prisloni na validacijski terminal vPOS, ki so name\xc5\xa1\xc4\x8deni v avtobusih, in se z nje odbije znesek oz. voznina._NEWLINE_Kartico je mo\xc5\xbeno polniti na Urbanomatih in drugih prodajnih mestih. Uporabniki lahko spremljajo stanje in uporabo kartice na spletnem portalu. Pred uporabo spletnega portala mora uporabnik pridobiti aktivacijsko kodo na urbanomatu. Kartica je trajna in dobroimetje na njej ne zastara. Kartica se ne razmagneti ob prisotnosti drugih kartic, magnetov ali ostalih zunanjih vplivov, lahko pa prisotnost drugih brezkontaktnih kartic povzro\xc4\x8di motnje pri komunikaciji s terminalom, zato bi se naj RFID kartice uporabljale lo\xc4\x8deno.\n_START_SECTION_\nUrbanomati\n_START_PARAGRAPH_\nUrbanomat je samostojna terminalna postaja, ki deluje 24 ur na dan, s katero se lahko polni in preverja stanje kartice Urbana. Podpira pla\xc4\x8dilo z denarjem, pla\xc4\x8dilnimi karticami ter Moneto. Urbanomati ne vra\xc4\x8dajo denarja, temve\xc4\x8d prese\xc5\xbeek ob npr. pla\xc4\x8dilu vozovnice nalo\xc5\xbeijo na kartico v obliki dobroimetja. Prav tako se izpi\xc5\xa1e stanje in potrdilo o transakciji.\n_START_SECTION_\nTehnologija\n_START_PARAGRAPH_\nPred prvo uporabo se kartica inicializira \xc4\x8dez kriptirano komunikacijo. Nanjo se nalo\xc5\xbeijo osebni podatki uporabnika, format kartice in status ter ostali, med katerimi se tudi nahaja unikatna 17-mestna \xc5\xa1tevilka za vsako kartico._NEWLINE_Kartica vsebuje RFID anteno ter \xc4\x8dip, ki se ob prislonu na avtomat aktivira in vzpostavi komunikacijo z oddaljenim stre\xc5\xbenikom, ki potrdi ali ovr\xc5\xbee prenos ali pla\xc4\x8dilo na podlagi vsebine kartice. Kartica je standardnih velikosti ban\xc4\x8dnih kartic (85.60 \xc3\x97 53.98 mm). Snovana je na podlagi MIFARE DESFire EV1 tehnologije, ki podpira 28 razli\xc4\x8dnih aplikacij in 32 datotek na aplikacijo z 8kb EEPROM pomnilnika. Podpira visoko raven kodiranja s pomo\xc4\x8djo 3DES strojnega kodiranja in dosega hitrosti prenosa do 848 Kbit/s.\n_START_SECTION_\nValidacija in kontrola\n_START_PARAGRAPH_\nUporaba kartic se redno preverja na avtobusih in v knji\xc5\xbenici. Uporabnik mora predlo\xc5\xbeiti osebni dokument za dokazilo o identiteti, sicer lahko sledi odvzem kartice in globa, ki se lahko tudi pojavi ob uporabi tuje kartice, zavrnitvi predlo\xc5\xbeitve identifikacije ipd.'